Az olasz nagydíj időmérő edzésén az 5. időt érte el. A futamon a rajtot követően a 2. helyre került Nico Rosberg mögé, de nem sokkal később már Felipe Massa kezdte támadni őt, majd az 5. körben Massa és Lewis Hamilton is elment mellette. A 31. körben Valtteri Bottasszal szemben keményen védekezett, amit a versenybírák vizsgálni kezdtek a verseny alatt. 7 körrel később meg is kapta az 5 másodperces stop-and-go büntetést. A 7. helyen fejezte be a versenyt, de mivel 5 másodperces büntetést adtak az idejéhez az utolsó pontszerző 10. helyre esett vissza. A szingapúri nagydíj kvalifikációs edzésén a 9. legjobb időt érte el, megelőzve csapattársát, aki a 11. helyen végzett. A másnapi versenyen a 3. körben kanyarlevágás miatt vizsgálták, de végül ezért nem kapott büntetést. A futam alatt az ülése felforrósodott, majd túl forró lett az ivóvize. A versenyt végül az utolsó pontszerző 10. helyen fejezte be. A japán versenyhétvégén az időmérő edzésen a 7. helyett szerezte meg, majd a versenyen a biztonsági autó mögül rajtolt a mezőny a nagy esőzés miatt. A 34. körben megpördült a pályán, de ennek ellenére tudta folytatni a versenyt. A 46. körben Jules Bianchi balesete miatt megszakították a versenyt.